緣生

緣生（梵語：pratītya-samutpanna，巴利語：paṭicca-samuppanna），或譯為緣已生，含義為由緣而生者，是與緣起有關的重要佛教概念。在部派佛教中，說一切有部和分別說部對“緣生”的定義不同，是二者之間的根本分歧之一。 釋迦牟尼佛教導多聞聖弟子正知善見緣起和緣生法，透過真實正觀，色法等五蘊，為無常、苦、非我、非我所，而真實智生，最終解脫。玄奘三藏譯經論中經常將“緣生”譯為緣已生。 說一切有部提出三世二重因果的時分緣起說，“緣生”與“緣起”二者「其體是一」，依據為《雜阿含經·二九六經》，在這個說一切有部的誦本中，因緣法是「此有故彼有」而“緣生”法是「此法常住、法住法界、隨順緣起」。此經的分別說部巴利三藏誦本為《相應部·因緣相應·第二食品·緣經》，在這個分別說部誦本和《法蘊論》引用的誦本中，緣起是「依此有彼有、法住法界」而“緣生”法是「無常、有為、所造作」之法，《大毘婆沙論》將依據此經和《雜阿含經·二九九經》所说「缘起非所造作」而認為“緣起是無為”者批判為分別論者。 玄奘三藏譯《阿毘達磨法蘊足論·緣起品》完整引用了佛陀論述緣起和緣生法的經文： 《雜阿含經》第2卷第58經：「世尊！何因何緣？名為色陰，何因何緣？名受、想、行、識陰。佛告比丘：四大因，四大緣，是名色陰，所以者何？諸所有色陰，彼一切悉皆四大緣，四大造故；觸因、觸緣，生受、想、行，是故名受、想、行陰，所以者何？若所有受、想、行，彼一切觸緣故；名色因、名色緣，是故名為識陰，所以者何？若所有識，彼一切名色緣故。」 《雜阿含經》卷1〈9經〉：「佛住舍衛國祇樹給孤獨園。爾時，世尊告諸比丘：「色無常，無常即苦，苦即非我，非我者亦非我所。如是觀者，名真實正觀。如是受、想、行、識無常，無常即苦，苦即非我，非我者亦非我所。如是觀者，名真實觀。聖弟子！如是觀者，厭於色，厭受、想、行、識，厭故不樂，不樂故得解脫。解脫者真實智生：『我生已盡，梵行已立，所作已作，自知不受後有。』」時，諸比丘聞佛所說，歡喜奉行。」 《法蘊論》：「此中緣起、緣已生法，其體雖一，而義有異，謂：或有緣起非緣已生法，或有緣已生法非緣起，或有緣起亦緣已生法，或有非緣起亦非緣已生法。 或有緣起非緣已生法者，無也。或有緣已生法非緣起者，謂：無明、行、識、名色、六處、觸、受、愛、取、有、生、老死。或有緣起亦緣已生法者，謂：生定能生於老死，如是生支，定能為緣，是緣起性，及緣已生法性。如是有、取、愛、受、觸、六處、名色、識、行、無明，應知亦爾。非緣起非緣已生法者，謂：除前相。 又生緣老死者，謂此生支，雖異生異滅，而緣起理，恒時決定。……若佛出世時，生非老死緣者，應佛不出世時，生亦非老死緣。若佛不出世時，生非老緣者，應佛出世時，生亦非老緣。若緣起理，有顛倒者，應成二分，不決定故，應可破壞，理雜亂故。若爾，不應施設緣起，佛不應說生緣老死。然佛所說生緣老死，理趣決定，去來今世，有佛無佛，曾無改轉，法性恒然，不隱不沒，不傾不動，其理湛然，前聖後聖，同所遊履，是真是實，是諦是如，非妄非虛，非倒非異，是故佛說生緣老死，如是有、取、愛、受、觸、六處、名色、識、行，無明緣行亦爾。」 《大毘婆沙論》：「如契經說：『彼告苾芻，吾當為汝說，緣起法及緣已生法。』問：緣起法與緣已生法，差別云何？ 有作是言：無有差別，所以者何？《品類足論》作如是言：云何緣起法？謂一切有為法。云何緣已生法？謂一切有為法。故知此二無有差別。 有餘師說：亦有差別。謂名即差別，此名緣起法，彼名緣已生法故。復次，因名緣起法，果名緣已生法，如因、果，如是能作、所作，能成、所成，能生、所生，能轉、所轉，能起、所起，能引、所引，能續、所續，能相、所相，能取、所取，應知亦爾。復次，前生者名緣起法，後生者名緣已生法。復次，過去者名緣起法，未來現在者名緣已生法。復次，過去現在者名緣起法，未來者名緣已生法。復次，無明名緣起法，行名緣已生法，乃至生名緣起法，老死名緣已生法。 脇尊者言：無明唯名緣起法，老死唯名緣已生法，中間十支亦名緣起法，亦名緣已生法。 尊者妙音作如是說：過去二支唯名緣起法，未來二支唯名緣已生法，現在八支亦名緣起法，亦名緣已生法。 尊者望滿說有四句：有緣起法非緣已生法，謂未來法。有緣已生法非緣起法，謂過去現在阿羅漢最後五蘊。有緣起法亦緣已生法，謂除過去現在阿羅漢最後五蘊，諸餘過去現在法。有非緣起法亦非緣已生法，謂無為法。 《集異門論》及《法蘊論》俱作是說：若無明生行，決定安住不雜亂者，名緣起法，亦名緣已生法。若無明生行，不決定不安住而雜亂者，名緣已生法，非緣起法，乃至生除老死，應知亦爾。 尊者世友作如是說：若法是因名緣起法，若法有因名緣已生法。復次，若法是和合名緣起法，若法有和合名緣已生法。復次，若法是生名緣起法，若法有生名緣已生法。復次，若法是起名緣起法，若法有起名緣已生法。復次，若法是能作名緣起法，若法有能作名緣已生法。 大德說曰：轉名緣起法，隨轉名緣已生法。 尊者覺天作如是說：諸法生時名緣起法，諸法生已名緣已生法。 契經所說，緣起法緣已生法，如是差別。此中但說時分緣起，謂十二位立十二支，一一支中，各具五蘊。」 《雜阿含經·二九六經》：云何為因緣法？謂：「此有故彼有」，謂：「緣無明行」，「緣行識」，乃至如是如是，純大苦聚集。 云何緣生法？謂：無明、行，若佛出世，若未出世，此法常住，法住法界，彼如來自所覺知，成等正覺，為人演說，開示顯發。謂：「緣無明有行」，乃至「緣生有老死」，若佛出世，若未出世，此法常住，法住法界，彼如來自覺知，成等正覺，為人演說，開示顯發。謂：「緣生故，有老、病、死、憂、悲、惱、苦」，此等諸法，法住、法定、法如、法爾，法不離如，法不異如，審諦真實，不顛倒，如是隨順緣起，是名緣生法。謂：無明、行、識、名色、六入處、觸、受、愛、取、有、生、老、病、死、憂、悲、惱、苦，是名緣生法。 多聞聖弟子於此因緣法、緣生法，正知善見，不求前際，言：「我過去世若有、若無，我過去世何等類，我過去世何如。」不求後際：「我於當來世為有、為無，云何類，何如。」內不猶豫：「此是何等，云何有此為前，誰終當云何之，此眾生從何來，於此沒當何之。」若沙門、婆羅門起凡俗見所繫，謂說我見所繫，說眾生見所繫，說壽命見所繫，忌諱吉慶見所繫。爾時悉斷、悉知，斷其根本，如截多羅樹頭，於未來世，成不生法，是名多聞聖弟子於因緣法、緣生法，如實正知，善見、善覺、善修、善入。 眾賢《阿毘達磨順正理論》：「如契經說:『云何緣起？謂：依此有彼有，及此生故彼生，即無明緣行，至生緣老死。』如是說已，復作是言：『此中法性，乃至最後，無顛倒性，是名緣起。』」「如說：『云何緣已生法？謂無明、行，至生、老死。』」 《相應部·因緣相應·第二食品·緣經》：諸比丘！何為緣起耶？諸比丘！緣生而有老死。如來出世，或如來不出世，此事之決定、法定性、法已確立，即是相依性。如來證於此，知於此。證於此、知於此，而予以教示宣佈，詳說、開顯，分別以明示，然而即謂：「汝等，且看！諸比丘！緣生而有老死。」…[略]…諸比丘！於此有如不虛妄性、不異如性、相依性者，諸比丘！此謂之緣起。 諸比丘！何為緣生之法耶？諸比丘！老死是無常、有為、緣生、滅盡之法，敗壞之法，離貪之法，滅法。…[略]…諸比丘！無明是無常、有為、緣生、滅盡之法、離貪之法、滅法。諸比丘！此等謂之緣生法。 諸比丘！聖弟子對此緣起及緣生之法，以正慧如實善見之，彼憶求宿世：「我於過去世有耶？我於過去世無耶？何故於過去世有耶？於過去如何有耶？於過去世如何有耶？如何而有耶？」，馳思未來：「我於未來世有耶？於未來世無耶？何故於未來世有耶？如何於未來世有耶？我於未來世何有？如何而有之耶？」，於今之現世有惑：「有我耶？無我耶？何故有我耶？如何有我耶？此眾生來自何處耶？彼將赴何處耶？」，無有是事。所以者何？諸比丘！聖弟子如實對此緣起及此等緣生之法，以正慧善見故。 S.12.20.Paccayasutta: Yato kho, bhikkhave, ariyasāvakassa ‘ayañca paṭiccasamuppādo, ime ca paṭiccasamuppannā dhammā’ yathābhūtaṃ sammappaññāya sudiṭṭhā honti, so vata pubbantaṃ vā paṭidhāvissati—‘…略…’ti; aparantaṃ vā upadhāvissati—‘…略…’ti; etarahi vā paccuppannaṃ addhānaṃ ajjhattaṃ kathaṃkathī bhavissati— ‘…略…’ti—netaṃ ṭhānaṃ vijjati. 元亨寺譯本原為：「諸比丘！聖弟子對此緣起及緣生之法，以正慧如實善見故，彼憶起宿世：……馳思未來：…… 於今之現世就已有惑：……。不知其理。」依巴利文更正。 《雜阿含經·二九九經》：「一時，佛住拘留搜調牛聚落。……佛告比丘：緣起法者，非我所作，亦非餘人作，然彼如來出世，及未出世，法界常住，彼如來自覺此法，成等正覺，為諸眾生分別演說，開發顯示，所謂：此有故彼有，此起故彼起。謂：緣無明行，乃至純大苦聚集。無明滅故行滅，乃至純大苦聚滅。」 眾賢《阿毘達磨順正理論》：「有餘部師說：緣起是無為，以契經言：『佛告乞士，如是緣起，非我所作，非他所作，如來出世，若不出世，如是緣起，法性常住，乃至廣說。』」 《大毘婆沙論》：「或復有執，緣起是無為，如分別論者。問：彼因何故作如是執？答：彼因經故，謂契經說：『如來出世，若不出世，法住法性，佛自等覺，為他開示，乃至廣說。』故知緣起是無為法，為止彼宗顯示緣起是有為法，墮三世故，無無為法墮在三世。」 《舍利弗阿毘曇論·非問分·緣品》：「云何緣？無明緣行，若諸佛出世，若不出世，法住法界，住彼法界，如來正覺正解已，演說開示，分別顯現，說無明緣行，乃至生緣老死。若如此法，如爾，非不如爾，不異，不異物，常法，實法，法住，法定。」 《瑜伽師地論·攝事分·契經事》：「無始時來，展轉安立，名為法性。由現在世，名為法住。由過去世，名為法定。由未來世，名法如性。非無因性故，名如性。非不如性，如實因性故，名實性。如實果性故，名諦性。所知實性故，名真性。由如實智，依處性故，名無倒性。非顛倒性，由彼一切緣起相應，文字建立，依處性故，名此緣起順次第性。」 《舍利弗阿毘曇論·非問分·緣品》：「云何緣生法？老死無常，有為，緣生，盡法，變異法，離欲法，滅法，乃至無明無常，有為，緣生法，盡法，變異法，離欲法，滅法，是名緣生法。」 緣起 十二因緣